KIRJALLINEN KYSYMYS E-2435/02 esittäjä(t): Christoph Konrad (PPE-DE) komissiolle. Erilaiset ikärajat notaariksi nimittämisessä ja notaarina toimimisessa EU:ssa.



Virallinen lehti nro 028 E , 06/02/2003 s. 0238 - 0239



KIRJALLINEN KYSYMYS E-2435/02 esittäjä(t): Christoph Konrad (PPE-DE) komissiolle (26. elokuuta 2002) Aihe: Erilaiset ikärajat notaariksi nimittämisessä ja notaarina toimimisessa EU:ssa 1. Mitä mieltä komissio on tasa-arvoperiaatteen taustaa vasten siitä, että EU-valtioissa on notaariksi nimittämisessä ja notaarina toimimisessa erilaisia kansallisia määräyksiä ikärajoista? 2. Tietääkö komissio, että notaareilla ei ole esimerkiksi Alankomaissa ja Belgiassa mitään ikärajoja, kun taas Saksassa aiotaan ottaa käyttöön 70 vuoden ikäraja? Minkälaisia sääntöjä on käytössä muissa EU-valtioissa? 3. Onko harkittu tai jo päätetty, kuinka sisämarkkinoilla toimitaan tällaista syrjintää vastaan? Anna Diamantopouloun komission puolesta antama vastaus (1. lokakuuta 2002) Kysymyksessä ilmeisesti annetaan ymmärtää, että jäsenvaltioissa voimassa olevat notaarin ammattiin pääsyä koskevat erilaiset säännöt saattaisivat rikkoa yhdenvertaisen kohtelun periaatetta. Johdonmukaisesta oikeuskäytännöstä(1) käy ilmi, että Euroopan yhteisön perustamissopimuksen 12 artiklaan sisältyvää yhdenvertaisen kohtelun periaatetta ei sovelleta erilaiseen kohteluun tai epäkohtiin, joita aiheutuu eri jäsenvaltioiden voimassa oleviin lakeihin sisältyvistä keskinäisistä eroavaisuuksista, mikäli kaikkia niiden soveltamisalaan kuuluvia henkilöitä kohdellaan samalla tavalla objektiivisten kriteerien mukaisesti kansalaisuudesta riippumatta. Vaikka arvoisan parlamentin jäsenen mukaan Belgiassa ja Saksassa sovelletaan notaarin ammattiin pääsemisen ja ammatin harjoittamisen osalta erilaisia sääntöjä, käytäntö ei tämän vuoksi ole ristiriidassa perustamissopimuksen 12 artiklaan sisältyvän yhdenvertaisen kohtelun periaatteen kanssa. Tällä hetkellä ei ole voimassa olevaa yhteisön lainsäädäntöä, joka käsittelisi nimenomaan notaarin ammattiin pääsemistä. Vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21. joulukuuta 1988 annettua neuvoston direktiiviä 89/48/ETY(2) sovelletaan periaatteessa notaareihin, mutta direktiivissä ei ole säännöksiä ikärajojen soveltamisesta. Yhdenvertaista kohtelua työssä ja ammatissa koskevista yleisistä puitteista 27. marraskuuta 2000 annetussa neuvoston direktiivissä 2000/78/EY(3) kielletään uskontoon tai vakaumukseen, vammaisuuteen, ikään tai sukupuoliseen suuntautumiseen perustuva syrjintä. Direktiivissä säädetään ikään perustuvan erilaisen kohtelun mahdollisuudesta, jos erilainen kohtelu on objektiivisesti ja asianmukaisesti perusteltua eikä ristiriidassa yhteisön lainsäädännön kanssa. Lisäksi yhdessä direktiivin johdanto-osan kappaleessa todetaan, että direktiivi ei vaikuta eläkeikää koskeviin kansallisiin säännöksiin. Jäsenvaltioiden on saatettava direktiivi osaksi kansallista lainsäädäntöä viimeistään 2. joulukuuta 2003. Jäsenvaltiot voivat tarvittaessa erityisolosuhteiden huomioon ottamiseksi kuitenkin hyödyntää 2. joulukuuta 2003 alkavaa kolmen vuoden lisäaikaa ikään tai vammaisuuteen perustuvaan syrjintään liittyvien direktiivin säännösten täytäntöönpanemiseksi. Komissiolla ei ole tietoja kansallisista ikärajoista, joita jäsenvaltioissa saatetaan soveltaa notaareihin. (1) Asia 1/78, Kenny, [1978] Kok. 1489. (2) EYVL L 19, 24.1.1989. (3) EYVL L 303, 2.12.2000.